**Odôvodnenie nerozdelenia zákazky na časti**

Definovanie predmetu zákazky je v kompetencii verejného obstarávateľa, pričom je potrebné vychádzať   
z ustanovenia § 42 zákona o verejnom obstarávaní t. j. súťažné podklady musia obsahovať podrobné vymedzenie predmetu zákazky. Pri definovaní predmetu zákazky verejný obstarávateľ vymedzuje predmet zákazky na základe jeho podrobného opisu s uvedením technických špecifikácií – z uvedeného vyplýva, že verejný obstarávateľ si vymedzí predmet zákazky tak, aby spĺňal ním určený účel.

V rámci prípravy predmetnej verejnej súťaže sa verejný obstarávateľ zaoberal aj spôsobom obstarávania   
z pohľadu zákonnej možnosti, nie povinnosti, podľa § 28 ods. 1 zákona o verejnom obstarávaní delenia predmetu zákazky na časti, resp. viaceré verejné obstarávania. Verejný obstarávateľ vyhodnotil, že nie je vhodné rozdelenie zákazky na časti, na základe týchto okolností:

Dôvody technického charakteru - v položkách č. 7 Stolové vyšetrovacie kriminalistické svetlo, č. 9 Mikrodisekcia, č. 10 Fluorescenčný mikroskop je súčasťou prístroja aj počítač s príslušenstvom, ktoré spolu tvoria neoddeliteľný technologický funkčný celok, pričom je explicitne kladená požiadavka na ich vzájomnú interoparabilitu. Počítače plnia úlohu riadiacej jednotky, bez ktorej by funkčná schopnosť daného prístroja nebola možná.

Predmetom zákazky nie je iba dodanie tovarov, ale aj kompletná inštalácia a spustenie zariadení, overenie a preukázanie plnej funkčnosti, pričom na to, aby tieto požiadavky mohli byť splnené, je nevyhnutná inštalácia softvéru a konfigurácia počítača a zariadenia. Počítače so softvérovým vybavením neslúžia na bežné kancelárske činnosti, ale na plnohodnotnú funkčnú obsluhu laboratórnych prístrojov a ďalšie spracovanie.

Ďalší dôvod, ktorý viedol verejného obstarávateľa k nerozdeleniu predmetu zákazky sú skúsenosti   
z predchádzajúcich plnení rovnakého/obdobného predmetu zákazky, najmä čo sa týka zabezpečenia technických a úžitkových parametrov a záruk celého predmetu zákazky.

Najmä s ohľadom na vecné, funkčné aj časové väzby, charakter predmetu zákazky, by bolo rozdelenie predmetu zákazky po technickej stránke nelogické, neúčelné, nehospodárne až rizikové. Plnenie predmetu zákazky, ktorým je dodávka laboratórnych prístrojov v oblasti výkonu analýzy DNA vrátane súvisiacich služieb (doprava do miesta dodania, inštalácia a spustenie zariadení na mieste plnenia, overenie a preukázanie plnej funkčnosti, uvedenie zariadení do prevádzky a zaškolenie zamestnancov užívateľa na obsluhu dodaných zariadení) je charakteristické pre zadávanie jednej zákazky ako celku. Pokiaľ sa zadáva určité vecné a čo do účelu využitia ucelené plnenie, potom je verejný obstarávateľ oprávnený také plnenie zadávať v rámci jednej verejnej zákazky.